Foto’s: Yslike swartmamba by gesin se huis gevangArnold met die swartmamba (Foto: Arive Alive) ŉ KwaZulu-Natalse reaksiespan het Saterdagmiddag ŉ yslike 2,5 m lange swartmamba by ŉ gesin se huis in Dawncrest in Durban gevang. Volgens ŉ verklaring van Arrive Alive het die eienaar van die huis die reaksie-eenheid na die toneel ontbied met ŉ versoek om die slang van die perseel te verwyder. Jason Arnold, ŉ Durbanse slangvanger van die organisasie Universal Reptiles, het by die span aangesluit om dié dodelike slang te probeer vang voordat hy in die omgewing verdwyn en ŉ moontlike gevaar vir inwoners inhou. “Jason het daarin geslaag om die slang sonder enige voorvalle te vang. Die slang sal nou weer in sy natuurlik habitat losgelaat word,” lui die verklaring. Volgens ŉ inskrywing op die Krugerwildtuin se webwerf kan slegs twee druppels van ŉ swartmamba se gif tot die dood lei. Die gif bring die senuweestelsel tot stilstand en verlam die slagoffers. Sonder die teenwoordigheid van ŉ teengif is die kanse 100% om aan ŉ slangbyt van ŉ swartmamba te sterf. Arnold met die swartmamba (Foto: Arive Alive) Arnold met die swartmamba (Foto: Arive Alive)